بدايه.. خلينا متفقين ان في ميه وتلاتين الف واحد – ان مكانوش ميه واربعين - هيقولي انصحك بانك تخش تقرا البروتوكلات الصهيونيه وتقرا عن الماسونيه وهيتهمني بالتخلف
----------
بعد الثوره المصريه بتاعت 25 يناير
انتشرت الكثير من الصور علي الفيس بوك
الحق وائل غنيم ماسوني
الحق ده لابس تيشيرتات
الحق ده لابس حظاظات
الحق بتاع البيت الابيض هو راخر لابس حظاظات !
ارجع كام يوم للوراء كده
واتفرج علي التلفزيون المصري اثناء الثوره
الحق اجندات .. الحق اخوان .. الحق كنتاكي
الحق عناصر اجنبيه
- بالمناسبه كان في عناصر اجنبيه بالفعل .. بس كانوا الصحفيين الي بيغطوا الخبر .. اصلهم مبينجموش -
الماسوونيه ... السيطره علي العااالم .. اليهوووود ... فووقوا يا مصر !!!
--------
خلينا انا وانت كده عزيزي القارئ
قاعدين علي القهوه وبنتناقش
ومعانا واحد رخم انا وانت مبنحبهوش
الصور اللي علي الفيس او غيره
بتدل علي ان وائل غنيم ماسوني !! ..حلو
وكمان قالك في خبر من ويكيليكس المشروع العجيب اللي كنت بثق فيه الاول قالك ان امريكا جندت وائل غنيم عشان يسقط النظام...!! حلو كده ..
استرجع معايا كام نقطه ..
يعني وائل غنيم بالصلاة علي النبي كده..كان قاعد في امريكا ولما حصلت حادثه خالد سعيد راحت امريكا قالتله ايه ...
السيناريو الاولاني
"خد يا واد يا وائل بص يا سيدي اعمل صفحه وسميها كلنا خالد سعيد واقعد نمي فيها وكبرها وعليها خليها زي بنتك حافظ عليها وان شاء الله استني لما تونس تخلع بن علي وابقي هيج الشعب واسقط النظام .. بس متتأخرش يا ولا !! "
السيناريو التاني
" خد يا واد يا وائل بص يا سيدي بما ان الشعب اسقط النظام في تونس وانت صفحتك ماشاء الله كبيره وفيها ناس حلوين فاحنا هنجندك عشان تسقط النظام عندكوا انتوا كمان وابقي خد معاك كام واحد كده عمرو سلامه علي محمد دياب وبقوا قدوه للشباب يا حبيبي واد يا وائل امريكا بتعتمد عليكوا يا ولاد !! ..
وائل راح قايل : حاضر يا طنت "
السيناريو الثالث
" واد يا وائل انت عارف يا حبيبي انك ماسوني وان امريكا ماسونيه هي رخرا وانت عاااارف يا حبيبي نظام مبارك وحش مش راضي يتعاون علي اسرائيل قاطع عنهم الغاز والميه والنور ومش راضي يقفل المعبر ولا يبني جدار مع اسرائيلين عشان يساعد الفلسطينيين الوحشين ووضعنا في اسرائيل متأزم اوي يا واد خد يا حبيبي الناس اللي عندك علي الصفحه واسقطوا النظام عشان نجيب واحد حلو مع اسرائيل في ظرف عشرين يوم تسقطوه يا ولا متتأخرش !! ..حاضر يا طنت "
ولك عزيزي القارئ تخيل اي سيناريو انت عايزه
حيث ان امريكا واسرائيل كانوا متضايقين جدا من نظام مبارك الوحش الكخه
اللي مكانش متعاون معاهم
فجابولنا وائل عشان يسقط النظام ويضحك علي الشعب ويجيبوا واحد يخدم اسرائيل وامريكا
يا صديقي القارئ بالله عليك كده امريكا هتهتم لأمرنا بتاع ايه ؟؟؟
يعني هتستفيد ايه لما النظام في مصر يكون ديمقراطيه يكون حاجه محترمه تحقق مطالب الشعب اللي بينادي بيها بقاله تلاتين سنه
يعني مثلا ..وائل غنيم ده
جاب مطالب من دولابهم اللي في اسرائيل بافتراض انه ماسوني يعني
يعني مثلا ..
الغاء قانون الطوارئ..وان الفتره الانتخابيه تكون فترتين اقصاهم
وتشيل الشروط التعجيزيه عشان الريس يترشح
دي مطالب اسرائيل مثلا .. وقالت لوائل اعمل كده يا وائل ؟
بلاش دي .. خد دي ..
كرامتك اللي كانت بتتهان مع الشرطه كل يوم
في اي مصلحه...مصالح البلد الي كانت واقعه
المليارات اللي اتسرقت .. اللي تشكل ميزانيه دوله ... هل ده كان شيء بيزعل اسرائيل وامريكا والماسونيه
فراحوا قايلين لوائل يا واد يا وائل عايزين نعمل البلد حلوه ونرفع راس وكرامه المصري عشان نعرف نسيطر عليه ؟؟؟